5.5. Valsts budžeta ilgtermiņa saistības 2022., 2023., 2024. gadam un turpmākajiem gadiem

Likumprojekta “Par valsts budžetu 2021. gadam” 11. pielikumā “Valsts budžeta ilgtermiņa saistību maksimāli pieļaujamais apjoms” ir atspoguļotas pamatbudžeta un speciālā budžeta saistības 2021. gadā finansējamo projektu un pasākumu turpināšanai 2022., 2023., 2024. gadā un tālākā laika posmā līdz projekta īstenošanai sadalījumā pa saistību veidiem, ministrijām un citām centrālajām valsts iestādēm un izdevumu kodiem atbilstoši ekonomiskajām kategorijām.

Būtiskākie valsts budžeta ilgtermiņa saistību izdevumi atbilstoši ekonomiskajām kategorijām ir subsīdijas, dotācijas, sociālie maksājumi un kompensācijas, kārtējie izdevumi, kapitālie izdevumi, kārtējie maksājumi Eiropas Savienības budžetā un starptautiskā sadarbība u.c.

Valsts budžeta ilgtermiņa saistību izdevumi atbilstoši ekonomiskajām kategorijām

*milj. euro*

|  |  |  |  |  |
| --- | --- | --- | --- | --- |
|   | **2022. gadā** | **2023. gadā** | **2024. gadā** | **Tālākā laika posmā līdz projekta īstenošanai** |
| **Izdevumi – kopā** | **2 790,8** | **2 564,0** | **735,7** | **1 337,2** |
| **Uzturēšanas izdevumi** | **2 293,9** | **2 283,2** | **446,6** | **623,7** |
| Kārtējie izdevumi | 205,8 | 183,7 | 173,9 | 617,1 |
| Procentu izdevumi | 208,6 | 208,5 | 208,5 | 0 |
| Subsīdijas, dotācijas, sociālie maksājumi un kompensācijas | 1 441,7 | 1 467,6 | 39,0 | 2,1 |
| Kārtējie maksājumi Eiropas Savienības budžetā un starptautiskā sadarbība | 396,1 | 400,1 | 24,6 | 2,3 |
| Transferti viena budžeta veida ietvaros un uzturēšanas izdevumu transferti starp budžeta veidiem | 41,7 | 23,3 | 0,6 | 2,2 |
| **Kapitālie izdevumi** | **496,9** | **280,8** | **289,1** | **713,5** |
| Pamatkapitāla veidošana | 450,3 | 266,4 | 289,1 | 713,5 |
| Kapitālo izdevumu transferti | 46,6 | 14,4 | 0 | 0 |

Plānojot valsts budžeta ilgtermiņa saistības turpmākajiem gadiem, ministrijas ievēro šādus nosacījumus: Eiropas Savienības politiku instrumentu un pārējās ārvalstu finanšu palīdzības līdzfinansētiem projektiem plānoto valsts budžeta ilgtermiņa saistību apmēru norāda atbilstoši pieņemtajiem lēmumiem par projektu finansējumu; pārējām jaunām valsts budžeta ilgtermiņa saistībām (izņemot maksājumiem par aizņēmumiem un kredītiem un maksājumiem starptautiskajās institūcijās un programmās) plānoto valsts budžeta ilgtermiņa saistību apjomu norāda atbilstoši attiecīgajā Ministru kabineta rīkojumā noteiktajam; ministrijas var uzņemties jaunas valsts budžeta ilgtermiņa saistības maksājumiem starptautiskajās institūcijās un programmās tikai ar Ministru kabineta lēmumu.

Valsts budžeta ilgtermiņa saistību veidi

*milj. ruro*

|  | **2022. gadā** | **2023. gadā** | **2024. gadā** | **Tālākā laika posmā līdz projekta īstenošanai** |
| --- | --- | --- | --- | --- |
| **Valsts budžeta ilgtermiņa saistības - kopā** | **2 790,8** | **2 564,0** | **735,7** | **1 337,2** |
| **Valsts budžeta finansētas investīcijas, t.sk.** | **2 122,9** | **1 897,7** | **448,1** | **794,4** |
| Eiropas Savienības politiku instrumenti un pārējās ārvalstu finanšu palīdzības līdzfinansētie projekti - kopā | 1 601,2 | 1 476,7 | 17,1 | 11,1 |
| *Eiropas transporta, telekomunikāciju un enerģijas infrastruktūras tīkli un Eiropas infrastruktūras savienošanas instruments* | *140,4* | *0* | *0* | *0* |
| *Kohēzijas fonds (KF)* | *45,3* | *11,4* | *0* | *0* |
| *Eiropas Reģionālās attīstības fonds (ERAF)* | *174,5* | *98,1* | *0* | *0* |
| *Eiropas Sociālais fonds (ESF)* | *44,0* | *18,0* | *0* | *0* |
| *Eiropas Lauksaimniecības garantiju fonds (ELGF)* | *11,6* | *11,0* | *0* | *0* |
| *Eiropas Lauksaimniecības fonds lauku attīstībai (ELFLA)* | *60,3* | *18,9* | *0* | *0* |
| *Eiropas Zivsaimniecības fonds (EZF) un Eiropas Jūrlietu un zivsaimniecības fonds (EJZF)* | *26,6* | *12,2* | *0* | *0* |
| *Eiropas Kopienas iniciatīvas* | *9,4* | *9,8* | *9,3* | *9,3* |
| *3.mērķis „Eiropas teritoriālā sadarbība”* | *14,9* | *4,1* | *0* | *0* |
| *Citi Eiropas Savienības politiku instrumenti* | *21,8* | *11,3* | *1,9* | *0,5* |
| *Eiropas Ekonomikas zonas un Norvēģijas finanšu instrumentu finansētie projekti* | *12,1* | *5,0* | *5,7* | *0,02* |
| *Citi ārvalstu finanšu palīdzības līdzfinansētie projekti* | *2,0* | *0,7* | *0,2* | *1,3* |
| *Nesadalītais finansējums ES politiku instrumentu un pārējās ĀFP līdzfinansēto projektu un pasākumu īstenošanai* | *1 038,3* | *1 276,2* | *0* | *0* |
| Pārējās valsts budžeta investīcijas | 521,7 | 421,0 | 431,0 | 783,3 |
| **Publiskā un privātā partnerība** | **12,6** | **12,0** | **14,0** | **257,1** |
| **Maksājumi par aizņēmumiem un kredītiem** | **213,3** | **213,8** | **213,8** | **0** |
| **Maksājumi starptautiskajās institūcijās un programmās** | **389,8** | **398,1** | **24,6** | **2,2** |
| **Citas ilgtermiņa saistības** | **52,2** | **42,4** | **35,2** | **283,5** |

Valsts budžeta ilgtermiņa saistībās lielāko daļu veido valsts pamatbudžetā valsts investīciju projektu īstenošanai paredzēti līdzekļi **2022. gadā 2 122,9 milj. *euro*** apmērā, **2023. gadā 1 897,7 milj. *euro*** apmērā, **2024. gadā 448,1 milj. *euro*** apmērā **un tālākā posmā līdz projekta īstenošanai** **794,4 milj. *euro*** apmērā.

Kopumā nozīmīgākie projekti, kuru īstenošanu plānots turpināt 2022., 2023., 2024. gadā un turpmākajos gados, ir:

* Kohēzijas fondam (KF) 2014.-2020. gada programmēšanas periodam, Eiropas Reģionālās attīstības fondam (ERAF) 2014.-2020. gada programmēšanas periodam, Eiropas Sociālajam fondam (ESF) 2014.-2020.gada programmēšanas periodam;
* Eiropas Lauksaimniecības garantiju fondam (ELGF), Eiropas Lauksaimniecības fondam lauku attīstībai (ELFLA), Eiropas Zivsaimniecības fondam (EZF) un Eiropas Jūrlietu un zivsaimniecības fondam (EJZF);
* Eiropas transporta, telekomunikāciju un enerģijas infrastruktūras tīklu un Eiropas infrastruktūras savienošanas instrumentam u.c;
* Citu Eiropas Savienības politiku instrumentu finansētajos pasākumos:
	+ Eiropas Atbalsta fonda vistrūcīgākajām personām (2014-2020) pasākumu īstenošana;
	+ Iekšējās drošības un Patvēruma, migrācijas un integrācijas fondu projektu un pasākumu īstenošana (2014-2020);
	+ Dalība Eiropas Savienības pētniecības un tehnoloģiju attīstības programmās;
	+ Eiropas Savienības programmas Erasmus+ 2014.-2020. gadam projektu īstenošanas nodrošināšana u.c.;
* Ārvalstu finanšu palīdzības līdzfinansētājiem projektiem, tajā skaitā:
	+ Eiropas Ekonomikas zonas un Norvēģijas finanšu instrumentu finansētajiem projektiem;
	+ Citiem ārvalstu finanšu palīdzības līdzfinansētajiem projektiem.

Eiropas Savienības politiku instrumentu un pārējās ārvalstu finanšu palīdzības līdzfinansētajiem projektiem, kuri vēl tiks apstiprināti un kuriem finansējums nav ieplānots ministriju budžetos, finansējums paredzēts budžeta resora “74. Gadskārtējā valsts budžeta izpildes procesā pārdalāmais finansējums” programmā 80.00.00 “Nesadalītais finansējums Eiropas savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

Pārējām valsts budžeta investīcijām ilgtermiņa saistības paredzētas Nacionālo bruņoto spēku ilgtermiņa līgumu nodrošināšanai, VAS “Valsts nekustamie īpašumi” projektiem un pasākumiem, finansējuma nodrošināšanai jauno elektrovilcienu projektam un jauna cietuma būvniecībai Liepājā.

Ilgtermiņa saistības paredzētas arī publiskai un privātai partnerībai, maksājumiem par aizņēmumiem un kredītiem, maksājumiem starptautiskajās institūcijās un programmās un citām ilgtermiņa saistībām. Tajā skaitā nozīmīgākais līdzekļu apjoms paredzēts valsts parāda vadībai, iemaksām Eiropas Savienības budžetā, speciālo ugunsdzēsības un glābšanas transportlīdzekļu iegādei, Pilsonības un migrācijas lietu pārvaldei Eiropas Savienības prasībām atbilstošu pasu, elektronisko identifikācijas karšu un uzturēšanās atļauju izsniegšanai, valsts robežas joslas infrastruktūras izbūvei gar Latvijas Republikas un Baltkrievijas Republikas robežu, valsts galvoto aizdevumu atmaksai par īstenotajiem projektiem, nekustamo īpašumu nomas maksām, valsts galvenā autoceļa “E67/A7 Ķekavas apvedceļš” publiskās un privātās partnerības projektam, u.c.